  Анжелика Тихонова корреспондент Удмуртиын улӥсьёсты йӧскалык сиён-юонъя «Быг-Быг» калыккуспо фестивальлэн онлайн ужрадъёсаз пыриськыны ӧтё. Со сярысь фестивальлэн «Вконтакте» мерлыко вотэсысь бамаз ивортэмын. 5-тӥ инвожое 12 часын фестивальлэн «ВКонтакте» мерлыко вотэсысь бамаз меӵак эфирын фестивалез радъясьёслэн «Инвожо дыръя» программазы ортчоз. Пыриськисьёс радъясьёслы пӧртэм юанъёс сётыны, вераськыны, ӵошен перепеч пӧраны, кырӟаны-эктыны быгатозы. Озьы ик мылкыд карисьёсты «Ӵошен ческытгес» («Вместе вкуснее») видеочеллендже пыриськыны ӧтё Со понна кыӵе ке сиён пӧрамлэсь берпуметӥ люкетсэ 30 секундъем видеое гожтоно, пӧрась йӧскалык дӥсен луыны кулэ, ужез 1-7 пӧсьтолэзе «ВКонтакте» мерлыко вотэсысь ас баме #вместевкуснее хештег пуктыса поттоно. Пиналъёслы онлайн амалэн «Пичи шеф» вожвылъяськонэ пыриськыны ӵекто Соос понна кык номинация луоз: «Съедобный букет» но «Непечённый торт». Нырысетӥяз пыриськон понна бакча сиёнъёслэсь, емышъёслэсь, сиёно турынъёслэсь но мукет будосъёслэсь тугоко кылдытоно. Керттэтэз чебер лэсьтон понна ватсаса (сиёнтэм) арбериосты но кутыны яра. Кыкетӥ номинацилы горд сюйлэсь «пӧраськоно» но пӧрамез чебер кароно. Чеберъяны сяськаосты, куаръёсты но мукет сиёнтэм арбериосты кутыны луэ. Ужъёсты урдэс ласянь но вылӥысен туспуктыса, туэ 10-тӥ пӧсьтолэзёзь «ВКонтакте» мерлыко вотэсысь ас баме куштоно, #БЫГ_БЫГ_ПИЧИШЕФ хештеген пусъёно но кыӵе номинацие пыриськемез гожтоно (мылкыд каремъя кыказ номинациосы но пыриськыны луэ). Пиналъёслэсь пӧраськемъёссэс арлыдъя кык группаосъя учкозы: 6 аресысен 10 аресозь; 11 аресысен 13 аресозь. Вормисьёсты Удмурт сиён-юонъя интерактивной музей-юртэ (ваньмон дыръя) семьяен (куинь адями) дунтэк ветлон, ческыт перепечъёс, «Быгы» центрлэсь синпель но дипломъёс возьмало. Тодэ вайытом, сяме пырем «Быг-Быг» фестивалез туэ вуоно арлы выжтӥзы.  Тегъёс: Мерлык Лулчеберет Шаркан Удмуртия фестиваль сиён-юонъёс 100ар  